KLASA: 034-06/25-01/13

URBROJ: 711-02-01/02-2025-4

Zagreb, 11. travnja 2025.

**TAJANA TUŠEK**

**rukovoditeljica pravnih, kadrovskih i općih poslova u trgovačkom društvu Narodne novine d.d. Zagreb**

**Predmet: očitovanje na zahtjev Tajane Tušek**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 24. ožujka 2025. zaprimilo je zahtjev za očitovanjem koji je podnijela Tajana Tušek.

U podnesenom zahtjevu podnositeljica postavlja pitanje je li dopušteno predsjedniku uprave Narodnih novina d.d., kao obvezniku Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), ugovorom o radu (menadžerskim ugovorom), priznati pravo na naknadu troškova cestarine prilikom dolaska na posao i odlaska s posla, mjesečnom isplatom na temelju stvarnih troškova? Odnosno, je li naknada troškova cestarine prilikom dolaska na posao i odlaska s posla, obvezniku ZSSI-a koji je korisnik službenog automobila na 24 sata (u privatne i poslovne svrhe), u skladu sa Smjernicom Povjerenstva za odlučivanje o sukobu interesa broj 711-I-134-R-34/22-01-17 od 31. siječnja 2022. i njezinom Dopunom broj 711-I-518-R-34/22-02-17 od 12. travnja 2022.?

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, Povjerenstvo u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo Lakoš i Ines Pavlačić, kao članova Povjerenstva, povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 77. sjednici održanoj 11. travnja 2025., podnositeljici daje očitovanje kako slijedi.

Odredbom članka 3. stavka 1. točke 39. ZSSI-a određeno je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska, obveznici tog Zakona.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo, polazeći od članka 5. stavka 1. točke 2. ZSSI-a, a vezano za članak 7. točku d) istoga Zakona, tumači da obveznik istodobno uz primanje plaće za obnašanje javne dužnosti može primiti i druge naknade stvarnih troškova povezanih s obnašanjem javne dužnosti jer se ne radi o zabranjenom primitku iz navedene zakonske odredbe.

Potvrdu takvog stava Povjerenstvo je navelo i u Dopuni smjernica o zabrani primitaka dodatne naknade od 12. travnja 2022. godine, broj: 711-I-518-R-34/22-02-17, kojima je definiralo da sukladno članku 7. točki d) ZSSI-a obveznici toga Zakona, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje od poslodavca ostvarivati i, između ostalog, novčane primitke naknada troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade korištenja privatnog automobila u službene svrhe, te koristiti službena prijevozna sredstva.

Naknade drugih troškova za obnašanje javne dužnosti odnose se i na naknadu troškova cestarine prilikom dolaska na posao i odlaska s posla, stoga nije suprotno odredbama ZSSI-a da obveznik ZSSI-a, uz plaću za obnašanje javne dužnosti primi i naknadu za troškove cestarine i to isključivo cestarine koju plaća prilikom dolaska na posao i odlaska s posla i pod uvjetom da je to pravo propisano aktom poslodavca ili drugim propisom, odnosno ugovorom.

Sam način plaćanja takve cestarine, te način eventualnog obračuna takve naknade, kao i procjena zakonitosti takvog uređenja s aspekta poreznih i drugih pozitivnih propisa Republike Hrvatske nije u nadležnosti Povjerenstva te ono o tim pitanjima nije odlučivalo.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Tajana Tušek, na adresu e-pošte
2. Objava na internetskoj stranici Povjerenstva
3. Pismohrana